Vniuersis, ad quos presentes litere pervenerint, Albertus, Dei gracia Sweorum Gothorumque rex, salutem et infrascripte rei geste agnoscere veritatem. Vniuersitati vestre tenore presencium notificamus, quod constitutis nobis apud oppidum Enecopense dyocesis Vpsalensis sub anno Domini millesimo ccc septuagesimo septimo, decima septima die mensis Junii, videlicet ipso die Botolphi abbatis, venerabilis in Christo pater dominus Birgerus, diuina miseracione archiepiscopus Vpsalensis, nobis in presencia nobilium virorum consiliariorum nostrorum, scilicet dominorum Karoli Wlphsons de Thoptom, Uplandiarum legiferi, Stenonis Stenssons, militum, ac Laurentii Biornssons, Finwidi Finwidzsons, Herberti Konunxmarck nec non Rolweri de Dollen, advocati castri Orabroensis, armigerorum, quandam literam sub et cum integro ac vero sigillo pendenti, nobilis et strenui militis bone memorie domini Kanuti Joanssons, illustris principis domini Magni avunculi nostri, quondam Swecie et Norwegie regis, olim dapiferi, datam et sigillatam, non rasam, non abolitam, non cancellatam, nec in aliqua sui parte viciatam, sed tam in litera quam sigillo omni prorsus suspicione carentem, pro defensione et probacione juris ipsius Vpsalensis ecclesie presentauit, cuius quidem litere tenor de verbo ad verbum sequitur et est talis: Nos Kanutus Joansson (etc. Se n:o 360). Dicta autem litera coram nobis et prefatis nostris consiliariis per cancellarium nostrum lecta ac in materna lingua clare exposita prefatus dominus archiepiscopus suo et ecclesie sue nomine nobis cum instancia supplicauit ac autoritatem nostram regiam in juris subsidium requisiuit, ut nos literam predictam seu articulos in ea contentos, ipsi domino archiepiscopo et sue ecclesie necessarios, videlicet super limitibus Helsingie, qui se ad ampnem Vlo et stagnum Vlotresk extendunt ac longissimis temporibus fuerant obseruati, auctoritate regia confirmare ac sibi suisque successoribus super premissis perhibere veritatis testimonium dignaremur. Nos igitur ipsius domini archiepiscopi precibus inclinati ac suis justis peticionibus annunere volentes considerantesque quod dicti limites in litera predicta contenti rite et racionabiliter per prefatum dominum Kanutum dapiferum ceterosque protunc regni Sweciæ consiliarios distincti fuerunt ac tandem per memoratum dominum Magnum regem, avunculum nostrum, confirmati nec non prescripcione longi temporis approbati, sepedictos limites Helsingie in prefatis ampne Vlo et stagno Vlothresk ab antiquo fuisse et adhuc esse debere, per has nostras literas declaramus ac antedictam literam domini Kanuti prescripti, quoad illum articulum super limitibus Helsingie in Vloa et Vlothräsk ratam et gratam habemus, innouamus ac ex consilio mero et unanimi consensu nec non beneplacito nostrorum prescriptorum consiliariorum auctoritate nostra regia confirmamus. Merito namque nostra facimus, quibus auctoritatem nostram regiam impertimur. Decernimus igitur cassum, irritum et inane, si quid per quascunque personas seculares contra has nostras declaracionem et confirmacionem fuerit quomodolibet attemptatum. Omnibusque et singulis subditis nostris Norrabutn in Helsingia infra sepedictos limites, scilicet Vloa et Vlothresk, inhabitantibus firmiter precipimus et mandamus, quatenus prefato domino archiepiscopo Vpsalensi et suis successoribus et nulli alii prelato, de omnibus et singulis juribus spiritualibus et spiritualibus annexis, per vos et vestrum quemlibet dari consuetis, vel ejusdem domini archiepiscopi et suorum successorum officialibus curetis cum omni promptitudine respondere, eisdem in omnibus premissis reverenciam et obedienciam omnimodam exhibentes. Datum sub secreto nostro, quo pro sigillo uti consueuimus, anno, die et loco predictis, in majorem euidenciam premissorum.